পরদিন খুব ভোরে উঠতে হবে , তাই সকলকে তাড়া দিয়ে ঘুম পাড়ানো হলো। কাকডাকা ভোরেই উঠে খিচুরি খেয়েই রওনা হলাম । প্রায় চল্লিশ মিনিট চলার পরই আমরা পৌছালাম বড় পাথর এলাকায়। জায়গাটার সৌন্দর্য্য কথায় প্রকাশ করা যাবে না। এক কথায় অদ্ভুদ, অসাধারন। নদীর দুপাশে খাড়া উচু পাহাড়, সবুজে ঢেকে আছে , পাহাড় চূড়ায় মেঘেদের ভেলা, নদীর উপড় ছড়ানো ছিটানো অতিকায়  সব বড় বড় পাথর, তারি ফাঁক দিয়ে প্রচন্ড স্রোতে বয়ে চলেছে শংখ। নৌকা থেকে আমাদের নামিয়ে দেওয়া হলো আর খরস্রোতের মধ্য দিয়ে নৌকা টেনে উঠাতে হলো মাঝিদের, এক পর্যায় দরি বেধে আমরা সকলে নৌকা টেনে পার করলাম সেই পাথুরে জায়গাটা। রিমাক্রি পর্যন্ত এভাবে আরো দু জায়গায় নৌকা টেনেছি।